Anthony Montanaro Gauci

Anthony Joseph Montanaro Gauci (12 ta' Ġunju 1898 – 24 ta' Awwissu 1997) kien imħallef Malti. 

Huwa twieled ir-Rabat, Malta, fit-12 ta' Ġunju 1898. Missieru kien Annetto Montanaro, magħruf sew fil-parroċċa Rabtija ta' San Pawl bħala segretarju tal-Banda Konti Ruġġieru u li laħaq Viċi President tas-Soċjetà San Pawl fl-1889.

 Karriera 
Montanaro Gauci studja fil-Liceo u wara daħal fl-Universita' ta' Malta fejn iggradwa bħala avukat fl-1922. Il-karriera politika tiegħu bidet meta ħareġ għall-Elezzjoni Ġenerali tal-1924 mal-Partit Kostituzzjonali ta' Gerald Strickland, iżda ma kienx elett. Huwa tela fl-1927 u ngħata l-kariġa ta' deputy speaker, meta l-ispeaker kien Salvatore Borg Olivier. Huwa laħaq Speaker tal-Assemblea Leġislattiva f'Awwissu tal-1929. Huwa dam f'din il-kariga sa April tal-1930 meta ġie nnominat mill-Prim Ministru Strickland biex isir imħallef flok l-imħallef Eric Parnis li kien għadu kemm miet. 

Skont mandat tal-Gvernatur John Philip Du Cane ppubblikat bħala l-Avviż tal-Gvern numru 176 fil-Gazzetta tal-Gvern tas-16 ta' Mejju 1930, l-avukat Montanaro Gauci nħatar imħallef fl-14 ta' Mejju 1930. Il-ħatra ta' Montanaro Gauci kienet ikkritikata mill-oppożizzjoni Nazzjonalista minħabba l-età relattivament żgħira tiegħu li effettivament tissarraf f'nuqqas t'esperjenza, iżda biż-żmien Herbert Ganado rtira din il-kritika billi qal li "rnexxa bħala wieħed mill-Imħallfin tajbin li kellna".

Fis-snin ta' wara t-Tieni Gwerra Dinjija huwa serva bħala President tal-Emergency Compensation Board (1943-49) u tat-Tribunal tal-Arbitragg (1945-50). Kien membru tas-Senat tal-Università Rjali ta' Malta mill-1947 sal-1953. Kien ukoll President tas-Soċjetà tai-Arti, Manifattura u Kummerċ mill-1951 sal-1960.

Fl-1963, l-imħallef Montanaro Gauci kien inħatar mill-Gvernatur Maurice Dorman bħala l-ewwel chairman tal-Awtorità tax-Xandir.

Fis-snin tmenin serva wkoll bħala Agent President tar-Repubblika ta' Malta għal żmien qasir.

 Unuri 
1950: Kavallier tal-Ordni ta' Malta

1954: Ordni tal-Imperu Brittaniku 

1955: Kmandant tal-Ordni ta' San Gwann

 Ħajja personali 
L-lmħallef Montanaro Gauci żżewweġ li Agnes Vella fl-1933 u kellhom sitt itfal, Gerald, Alfred, Neville, Winston, Nicolette u Marie-Jose.

 Referenzi 

Kategorija:Ġudikatura Maltija
Kategorija:Twieldu fl-1898
Kategorija:Mietu fl-1997
Kategorija:Nies mir-Rabat, Malta
Kategorija:Politiċi tal-Partit Kostituzzjonali (Malta)